## Nuria Martínez destaca que el nou Palau de Justícia de Gandia “és un clar exemple de l’aposta del Consell per una justícia més moderna, eficient i accessible”

*** La consellera assenyala que la inversió de 22,3 milions d’euros acaba amb la dispersió en cinc seus distintes que ara s’unifiquen en un únic edifici
* La nova seu judicial dona servici a 157.000 persones de 28 municipis**

La consellera de Justícia i Administració Pública, Nuria Martínez, ha visitat el nou Palau de Justícia de Gandia, una infraestructura que “consolida el compromís ferm del Consell amb una justícia moderna, eficient, accessible i més pròxima al ciutadà. Esta actuació ens permet avançar cap a un model judicial més modern i àgil, dotat amb els mitjans humans i materials d’excel·lència que la Comunitat Valenciana mereix i necessita”.

Durant la seua intervenció, Nuria Martínez ha destacat que “Gandia compta amb una seu judicial moderna, funcional, sostenible i completament accessible. Un edifici que posa fi a la dispersió en cinc seus distintes, ja que unifica en un sol edifici els 11 òrgans judicials i la fiscalia de l’àrea”. Martínez ha definit esta actuació com “una inversió de present i de futur, que situa Gandia com a referent en la transformació de la justícia valenciana”.

“El nou Palau de Justícia es convertix en un dels edificis judicials més importants realitzats en la Comunitat Valenciana en les últimes dècades. Una actuació ambiciosa, amb una inversió global que supera els 22,3 milions d’euros, i que dona servici al voltant de 157.000 persones de Gandia i altres 27 municipis de la zona”, ha remarcat la consellera.

Així mateix, Martínez ha subratllat que la nova seu és “una infraestructura judicial pròpia del segle XXI”, que ocupa més de 16.000 metres quadrats distribuïts en cinc plantes, i inclou sales de vistes, calabossos, zona de registre civil, gabinets especialitzats i un aparcament amb 84 places per al personal.

D’altra banda, ha afegit que “corregix disfuncions passades, respon a les necessitats presents i està preparat per a les futures, com l’ampliació de la planta judicial de Gandia amb un nou jutjat de primera instància i un altre d’instrucció, la creació del qual ja ha plantejat la Conselleria de Justícia en la comissió mixta”.

Martínez ha conclòs posant l’accent en el fet que “este nou Palau de Justícia representa una nova etapa. És la materialització d’una justícia al servici de la ciutadania, amb mitjans suficients, tecnologia adequada, infraestructures del segle XXI i professionals compromesos”.

**Espais de protecció i atenció a víctimes**

La nova seu judicial no és només un edifici més modern, també oferix una atenció integral i digna a les víctimes de delictes, especialment a dones víctimes de violència de gènere.

En esta línia, la responsable del departament de Justícia de la Generalitat ha destacat que “les víctimes compten amb un espai específic per a ajudar-los, que inclou una Oficina d’Atenció a les Víctimes, Unitat de Valoració Forense Integral, clínica medicoforense i gabinet psicosocial”.

Nuria Martínez ha insistit en el fet que el compromís del Consell “ha sigut dotar de mitjans, privacitat i protecció als qui més ho necessiten”.

Fecha: 25/07/2025